Seniors klop Juniors in hengel - Die Kwêvoël
Seniors klop Juniors in hengel
SETARIA – Die Northam Hengelklub het die afgelope naweek 'n vriendskaplike kompetisie gehad tussen die Juniors en die Seniors by die Konsentratordam.
Daar is besluit om hierdie twee groepe teen mekaar te laat kompeteer na afloop van 'n vorige kompetisie toe 'n Junior tydens die inweeg opmerk dat "die Juniors die ervare hengelaars kan wys waar Dawid die wortels gegrawe het".
Beide spanne het uit 11 lede bestaan en die kompetisie, wat deur die juniors gereël is, het Saterdag stiptelik om 12:00 begin.
Punte is toegeken op 'n basis van aantal vis sowel as die grootte. Vir elke vis gevang is 10 punte toegeken sowel as 10 punte vir elke kilogram gewig van die vis.
'n Strawwe 12-uur visvangsessie het hierna gevolg. Daar is min geslaap, wat nie soseer die Juniors benadeel het nie, maar die Seniors wel. Gevolglik het hulle nie net in die water nie, maar ook op die wal, "vis gevang", wat hulle toe as wenners uit die stryd laat tree het.
Sommige kenners voel egter steeds dat strafpunte afgetrek moes word vir die "visvangery aan wal", aangesien die reëls bepaal dat hengel in die water móét geskied.
Die kompetisie, hoewel dit straf was, het egter die manne van die muise geskei, en die Seniors het as oorwinnaars uit die stryd getree.
Daar is 'n totaal van 622 vis gevang met 'n gewig van 346,26 kg. Die Juniors het 284 van die totaal gevang en die Seniors 338. Die Juniors het altesaam 153,84 kg van die totale gewig gevang en die Seniors 192,42 kg.
Pryse soos kampstoele, katrolle, visstokke, viskaste, selfone is aan die einde van die kompetisie uitgeloof. Hierna is heerlik potjiekos geëet.
As gevolg van die mate waartoe Northam Hengelklub uitgebrei het, is besluit om 'n Juniorkomitee op die been te bring. Ronaldo du Toit is as kaptein aangewys en Gary Retief as onderkaptein.
Die klub beplan om 'n kurperbonanza oor twee maande te hou. Verdere besonderhede sal in die Kwêvoël verskyn. Groot pryse gaan op die spel wees vir hierdie kompetisie.
Die komende naweek word die maandelikse klubkompetisie by Olifantsnekdam aangebied. Die kompetisie duur van Saterdag 12:00 tot Sondag 12:00.
Enige navrae rakende Northam Hengelklub en sy bedrywighede kan gerig word aan die klubvoorsitter, Ronnie du Toit, by 073 665 8169.